Diari Oficial de la Generalitat Valenciana


Sumari del DOGV 4175, del 24-01-2002 (2002/243)

RESOLUCIÓ de 9 de gener de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Cultura i Educació de la Generalitat Valenciana i la Federació d'Associacions d'Alumnes d'Ensenyament Mitjà, per a l'assessorament als estudiants no universitaris de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4175

Data del DOGV
:   24-01-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/243


Data del document
:   09-01-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura i Educació
    * associació
    * cooperació administrativa
    * alumne

RESOLUCIÓ de 9 de gener de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Cultura i Educació de la Generalitat Valenciana i la Federació d'Associacions d'Alumnes d'Ensenyament Mitjà, per a l'assessorament als estudiants no universitaris de la Comunitat Valenciana. [2002/X243]
  
Subscrit, després de la tramitació prèvia reglamentària, entre la Conselleria de Cultura i Educació de la Generalitat Valenciana i la Federació d'Associacions d'Alumnes d'Ensenyament Mitjà, el 19 de novembre de 2001, un Conveni de col·laboració per a l'assessorament als estudiants no universitaris de la Comunitat Valenciana, i en compliment del que estableix la clàusula catorzena del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0994/2001, i que figura com a annex d'aquesta resolució.
  
València, 9 de gener de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
 Conveni de col·laboració entre la Conselleria de Cultura i Educació de la Generalitat Valenciana i la Federació Valenciana d'Associacions d'Alumnes d'Ensenyament Mitjà, per a l'assessorament als estudiants no universitaris de la Comunitat Valenciana
  
 València, 19 de novembre de 2001
  
Reunits:
  
D'una part, l'honorable Sr. Manuel Tarancón Fandos, conseller de Cultura i Educació, de la Generalitat Valenciana, facultat per a este acte per l'acord adoptat pel Govern Valencià del dia 15 d'octubre de 2001.
  
I, d'una altra, la Sra. Zuleika Rodilla Carbonell, presidenta de la Federació Valenciana d'Associacions d'Alumnes d'Ensenyament Mitjà (d'ara endavant FAAVEM), fent ús de l'autorització que li conferix l'article 6 del Reglament de l'Executiva Federal, de la Comissió Permanent i de les Agrupacions Territorials, corresponent a l'annex I dels estatuts de la dita federació.
  
Exposen:
  
Entre els principis que inspira el Decret 234/1997, de 2 de setembre, pel qual s'aprova el Reglament Orgànic i Funcional dels Instituts d'Educació Secundària, destaca la concepció participativa en l'activitat escolar i en la gestió dels centres. La dita participació s'articula a través del consell escolar del centre, en què els distints sectors de la comunitat educativa promouen, dirigixen i supervisen el seu propi projecte educatiu, com a part fonamental de l'escola participativa.
  
En este context, l'alumnat i les associacions d'alumnes dels centres ocupen un lloc destacat com a entitats per a la participació i col·laboració en el funcionament del centre educatiu, a través dels òrgans que els són propis. En este sentit, no podrien exercir les seues funcions, ni exercir l'adequada representació en els diferents nivells participatius que la normativa vigent els proporciona en els consells escolars, el Consell Escolar Valencià i la Mesa d'Alumnes, si les associacions d'alumnes i el propi alumnat es limitaren en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i pertinença a les confederacions i federacions que les representen. És evident que l'alumnat necessita estructuralment i formalment un suport i un assessorament permanent per a poder exercir les funcions, abans mencionades, que li determinen les normes vigents i les que li són inherents a les seues pròpies organitzacions, si les tingueren.
  
En este sentit la FAAVEM ha contribuït amb eficàcia a consumar els objectius plantejats, determinant activitats a l'efecte, així com potenciant i dinamitzant la participació i la formació de les associacions d'alumnes amb el fi i el propòsit d'aconseguir una cultura participativa en els instituts d'Educació Secundària, com a criteri exclusiu d'un dret inherent a l'alumnat.
  
La FAAVEM, sempre ha dedicat notables esforços per a la difusió d'estos drets, tant a través del Servei d'Assessorament i Defensa de l'Estudiant (SADE), com en l'organització de jornades de debat, cursos de formació, xarrades informatives, distribució de material informatiu, etc. Els resultats obtinguts fins al moment han sigut molt favorables. Però el continu relleu generacional que es produïx en l'Educació Secundària exigix que el dit treball s'intensifique i siga permanent per a aconseguir l'educació que tots volem com un model educatiu singular i propi a la Comunitat Valenciana.
  
La consolidació del moviment associacionista de l'alumnat dels centres docents no universitaris de la Comunitat Valenciana sostinguts amb fons públics, i l'assessorament permanent a l'estudiant com a eix fonamental de l'educació a la Comunitat Valenciana, fan necessari que esta Conselleria de Cultura i Educació propose la creació d'un departament que proporcione mitjans, recursos, suport i foment per a la consecució d'esta finalitat.
  
En conseqüència i de conformitat amb l'article 45.b del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, ambdós parts subscriuen el present conveni d'acord amb les següents
  
Clàusules:
  
Primera
  
L'objecte del present conveni és recolzar i assessorar els estudiants no universitaris en el desenrotllament de la seua formació integral, durant el procés educatiu de la seua vida en els centres educatius no universitaris de la Comunitat Valenciana.
  
Segona
  
Als efectes previstos en l'apartat anterior, la Conselleria de Cultura i Educació facilitarà la creació de l'Oficina d'Informació, Reclamació, Suport i Assessorament d'Estudiants no Universitaris i associacions d'alumnes.
  
Tercera
  
Seran actuacions de l'oficina mencionada en la clàusula anterior del present conveni:
  
- Atendre les reclamacions dels estudiants.
  
- Exercir les funcions d'assessoria general i orientada a fomentar l'associacionisme com a via de participació dels estudiants en l'ensenyança.
  
- Dinamitzar totes les activitats que puguen realitzar les associacions d'alumnes, així com informar de tot allò que puga afectar l'alumnat en el seu procés educatiu en el marc dels centres educatius on estiguen matriculats.
  
Quarta
  
La Conselleria de Cultura i Educació i la FAAVEM es comprometen a crear centres d'informació que estiguen gestionats per les pròpies associacions d'alumnes, localitzades en els centres on tenen la seua seu.
  
Estes es crearan tenint en compte la seua relació amb el centre, les possibilitats del local i la ubicació de la seua seu.
  
Serà l'associació qui en coordinació amb l'oficina referida en la clàusula segona i la FAAVEM, es responsabilitze del funcionament del centre d'informació en el centre educatiu.
  
Quinta
  
La Conselleria de Cultura i Educació, a través del Servici de Relacions Institucionals i Participació Social de la Subsecretaria de Cultura i Educació, optimarà i coordinarà l'oficina a què es referix la clàusula segona i els diferents centres d'informació a què es referix la clàusula quarta, amb el propòsit de prioritzar els objectius abans mencionats cap als estudiants no universitaris, així com a la resta de la comunitat educativa, unificant criteris, estructures i fórmules idònies per al propòsit d'este objectiu.
  
Sexta
  
La FAAVEM es compromet a proporcionar els recursos humans necessaris per a l'assessorament d'estudiants no universitaris, buscant les fórmules més idònies per a la consecució del que preveu el present conveni.
  
Sèptima
  
Als efectes previstos en la clàusula primera, la Conselleria de Cultura i Educació aportarà la quantitat de quatre milions de pessetes (4.000.000 PTA), equivalent a vint-i-quatre mil quaranta euros i quaranta-huit cèntims (24.040'48 euros), a càrrec del Programa 421.10, codi línia T4407000 dels pressupostos de la Generalitat Valenciana de l'any 2001.
  
El pagament de la subvenció es realitzarà en la forma que determina l'article 47 bis de la Llei d'Hisenda Pública de la Generalitat Valenciana:
  
1. Fins a un 40% del seu import podrà lliurar-se immediatament una vegada firmat el conveni, previ depòsit del corresponent aval.
  
2. El 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada.
  
3. La resta s'abonarà una vegada es justifique el compliment d'allò convingut.
  
L'abonament de les indicades quantitats s'efectuarà a canvi de la presentació de la documentació justificativa que acredite l'import del gasto realitzat.
  
En qualsevol cas la justificació total es realitzarà fins al 23 de novembre inclusivament del present exercici.
  
Octava
  
En cap cas la Conselleria de Cultura i Educació es responsabilitzarà ni directament ni indirectament de les obligacions contretes amb tercers per la FAAVEM.
  
Novena
  
En tota la informació i publicitat que genere la FAAVEM, de conformitat amb els fins del present conveni, farà constar que ha sigut finançada per la Conselleria de Cultura i Educació de la Generalitat Valenciana, i manifestarà expressament la col·laboració entre ambdós entitats.
  
Deu
  
La Conselleria de Cultura i Educació crearà una comissió de seguiment a fi de comprovar en qualsevol moment l'efectivitat de les actuacions previstes en el present conveni, podrà demanar de la FAAVEM i de les associacions que conformen els centres d'informació dels centres educatius, la remissió d'informes prou documentats sobre l'execució dels actes portats a terme, així com la interpretació i l'execució del present conveni.
  
Onze
  
La FAAVEM coneix i accepta les obligacions que l'article 47 del text refós de la Llei d'Hisenda Pública de la Generalitat Valenciana imposa als beneficiaris de subvencions.
  
Previ a la firma del present conveni, la FAAVEM haurà d'acreditar que està al corrent de les obligacions tributàries i davant de la Seguretat Social, tal com determina l'Ordre de 30 de maig de 1996, de la Conselleria d'Economia i Hisenda.
  
Dotze
  
El present conveni tindrà vigència des del dia de la seua firma fins al 31 de desembre del 2001, sense perjuí de les pròrrogues que per acord de les parts i, en funció de les disponibilitats pressupostàries de la Conselleria de Cultura i Educació, puguen formalitzar-se per successius períodes anuals.
  
Tretze. Causes d'extinció
  
a) Per mutu acord de les parts.
  
b) Per incompliment de les obligacions assumides per la FAAVEM.
  
c) Per denúncia de les parts, amb el previ avís de, com a mínim, quatre mesos abans de l'acabament del conveni.
  
Catorze
  
Este conveni s'inscriurà al Registre de Convenis de la Generalitat Valenciana i es publicarà en el Diari Oficial de la Generalitat Valenciana.
  
I, en prova de conformitat, firmen el present document, en tres exemplars, en el lloc i data indicats en l'encapçalament.
  
La presidenta de la Federació Valenciana
  
d'Associacions d'Alumnes d'Ensenyament Mitjà,
  
ZULEIKA RODILLA CARBONELL
  
El conseller de Cultura i Educació,
  
MANUEL TARANCÓN FANDOS